Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY muuttamisesta kahdennenkymmenennen kerran (lyhytketjuiset klooratut parafiinit)"

(2001/C 116/05)

Neuvosto päätti 20. heinäkuuta 2000 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 8. marraskuuta 2000. Esittelijä oli Bo Green.

Talous- ja sosiaalikomitea hyväksyi 29. ja 30. marraskuuta 2000 pitämässään 377. täysistunnossa (marraskuun 29. päivän kokouksessa) seuraavan lausunnon. Äänestyksessä annettiin 102 ääntä puolesta yhden pidättyessä äänestyksestä.

1. Johdanto

1.1. Lyhytketjuisten kloorattujen parafiinien markkinoille saattamista ja käyttöä koskevan komission ehdotuksen tarkoituksena on suojella vesiympäristöä. Tähän pyritään kieltämällä lyhytketjuisten kloorattujen parafiinien käyttö voimakkaasti saastuttavissa nestemäisissä metallintyöstöaineissa ja nahankäsittelyaineissa, olemassa olevien aineiden vaarojen arvioinnista ja valvonnasta annetun neuvoston asetuksen (ETY) N:o 793/93(1) mukaisesti.

1.2. Ehdotuksessa korostetaan myös sisämarkkinoiden edellyttämän yhdenmukaistamisen merkitystä. Koska eräät jäsenvaltiot ovat jo rajoittaneet lyhytketjuisten kloorattujen parafiinien markkinoille saattamista ja käyttöä, tarvitaan ehdottomasti EU:n yhteisiä koordinoituja lainsäädäntötoimia myös ehdokasvaltioihin sovellettavan yhdenmukaistamisen varmistamiseksi. Komissio ehdottaa vaarallisten aineiden ja valmisteiden markkinoille saattamisen ja käytön rajoituksista annetun direktiivin 76/769 mukaisia yhdenmukaistamistoimenpiteitä. Kyseisen direktiivin kahdennellakymmenennellä muutoksella kielletään lyhytketjuisten kloorattujen parafiinien käyttö kahdella sovellusalalla eli metallin työstössä ja nahkatuotteiden viimeistyksessä. Lyhytketjuisten kloorattujen parafiinien muiden sovellusten osalta (maalien, pinnoitemateriaalien ja tiivisteaineiden pehmitteet ja kumivalmisteiden, muovien ja tekstiilien palosuoja-aineet) tulisi harkita riskien vähentämiseen tähtääviä toimenpiteitä kolmen vuoden kuluessa tämän direktiivin antamisesta tieteellisen tiedon ja tekniikan kehityksen perusteella.

1.3. Ehdotus on uusi muutos nykyiseen vaarallisten aineiden markkinoille saattamista ja käyttöä koskevaan direktiiviin ja täydentää sitä teknisillä liitteillä.

2. Taustaa

2.1. Lyhytketjuiset klooratut parafiinit ovat kemikaaleja, joita valmistetaan klooraamalla avoketjuisia parafiineja, joiden ketjunpituus on C10-C13. EU:ssa ne kuuluvat C10-C13-normaalialkaanien ryhmään, jotka on kloorattu klooripitoisuudeltaan 49-70 prosenttiin. Niiden CAS-numero on 85534-34-8 ja EINECS-numero 287-476-5.

2.2. Lyhytketjuiset klooratut parafiinit sisällytettiin ensimmäiseen prioriteettiaineiden luetteloon (komission asetus 1179/94) olemassa olevien aineiden vaarojen arvioinnista annetussa neuvoston asetuksessa N:o 793/93. Riskinarviointi suoritettiin vuonna 1999(2).

2.3. Ympäristön osalta riskinarvioinnissa todettiin, että metallintyöstössä ja nahan viimeistyksessä sekä näihin tarvittavien tuotteiden valmistuksessa syntyvät lyhytketjuisten kloorattujen parafiinien paikalliset päästöt muodostavat riskin vesieliöille. Tämä pätee myös metallintyöstöstä ja nahan viimeistyksestä sekä näihin tarvittavien tuotteiden valmistuksesta aiheutuvaan toissijaiseen saastumiseen. Riskejä on tarpeen vähentää, ja nykyisin sovellettavat riskejä rajoittavat toimet tulee ottaa huomioon.

2.4. Työntekijöiden ja kuluttajien terveysriskien arvioinnin tulos oli, että tällä hetkellä ei tarvita lisää tietoja tai testausta eikä uusia riskejä vähentäviä toimia nykyisin sovellettavien lisäksi.

2.5. 1990-luvun alkupuolella Pariisin meriympäristökomissio (PARCOM) ilmaisi huolestuneisuutensa lyhytketjuisten kloorattujen parafiinien päästöistä meriympäristöön.

2.6. Tuolloin Euroopan lyhytketjuisten kloorattujen parafiinien tuottajat tarjoutuivat rajoittamaan vapaaehtoisella sopimuksella lyhytketjuisten kloorattujen parafiinien tuotantoa nestemäisten metallintyöstöaineiden osalta ja kannustamaan teollisuutta käyttämään meriympäristölle vähemmän haitallisia tuotteita ja vähentämään näin meriympäristön rasitusta.

2.7. Komissio ei hyväksynyt tätä vapaaehtoista sopimusta. Yksi syy tähän oli, että tuontituotteet eivät kuuluneet suunnitelman piiriin. Prosessi huipentui PARCOM-päätökseen 95/1, jonka mukaan lyhytketjuisten kloorattujen parafiinien käyttö oli lopetettava 31. joulukuuta 1999 mennessä. Tästä myönnettiin kaksi poikkeusta: yksi tiivisteaineiden pehmitteille ja toinen kaivosten kuljetushihnojen palonsuoja-aineille, joiden käyttö sallittiin 31. joulukuuta 2004 asti. Kaikki jäsenvaltiot eivät hyväksyneet PARCOM-päätöstä.

2.8. Alan vapaaehtoista sopimusta ehdotettiin myös keskusteltaessa riskinvähentämistoimista osana EU:n nykyistä lyhytketjuisten kloorattujen parafiinien riskinarviointia. Komissio ei hyväksynyt sitä.

2.9. Huolimatta viranomaisten haluttomuudesta hyväksyä vapaaehtoista sopimusta, jolla vähennettäisiin lyhytketjuisten kloorattujen parafiinien käytöstä nestemäisissä metallintyöstötuotteissa vesiympäristölle koituvia riskejä, eurooppalaiset tuottajat ovat korvanneet lyhytketjuiset klooratut parafiinit etenkin nestemäisissä metallintyöstötuotteissa muilla lisäaineilla, minkä tuloksena lyhytketjuisten kloorattujen parafiinien myynti EU:ssa on vähentynyt 13000 tonnista 4000 tonniin vuosina 1994-1998. Myynnin odotetaan supistuvan edelleen(3).

3. Komission ehdotus

3.1. Tarkasteltuaan lyhytketjuisten kloorattujen parafiinien riskinarviointia sekä mahdollisia riskienvähennystoimia komissio on ehdottanut lyhytketjuisten kloorattujen parafiinien kieltämistä metallintyöstössä ja nahan rasvausseoksissa käytettävinä valmisteina tai niiden ainesosina. Komissio tarkastelee lyhytketjuisia kloorattuja parafiineja koskevia säännöksiä uudelleen ennen 1. tammikuuta 2003 mahdollisen uuden ja asian kannalta merkityksellisen tieteellisen tiedon sekä tekniikan kehityksen valossa.

4. Yleistä

4.1. Komitea kannattaa yleisesti ottaen komission ehdotusta.

4.2. Ehdotuksella lyhytketjuisten kloorattujen parafiinien kieltämisestä nestemäisissä metallintyöstöaineissa on vain vähän vaikutuksia sekä niitä tuottavaan että niitä kuluttavaan teollisuuteen. Komission rajoitustyöryhmän vuonna 1999 suorittamassa tutkimuksessa prosesseista, joissa lyhytketjuisten kloorattujen parafiinien käyttö on välttämätöntä, ei ilmennyt tarvetta jatkuvan käytön salliville poikkeuksille, ja näin ollen rajoituksen kokonaisvaikutukset ovat lähes olemattomat. Se on jatkoa tuottajien joitakin vuosia sitten "Responsible Care - Vastuu huomisesta"© -ohjelman puitteissa aloittamille toimille, joilla on pyritty vastaamaan huoleen lyhytketjuisten kloorattujen parafiinien ympäristövaikutuksista.

4.3. Nahan rasvausseoksia koskevilla rajoituksilla on myös hyvin vähän vaikutuksia lyhytketjuisten kloorattujen parafiinien tuottajiin. Rasvausseosten myynti on vähentynyt Euroopassa huomattavasti, ja vuonna 1998 se oli alle 100 tonnia.

4.4. Lyhytketjuisten kloorattujen parafiinien tuottajat ja niitä metallintyöstössä ja nahankäsittelyssä käyttävät ovat hyväksyneet riskinarvioinnin tulokset ja katsovat, että tulosten vaikutus heidän liiketoimintaansa on hyvin pieni.

4.5. Työntekijöiden ja kuluttajien terveysriskien arvioinnin tulos oli, että tällä hetkellä ei tarvita lisää tietoja tai testausta eikä uusia, riskejä vähentäviä toimia nykyisten toimien lisäksi, joilla sovelletaan toimenpiteistä työntekijöiden turvallisuuden ja terveyden parantamisen edistämiseksi työssä annettua neuvoston direktiiviä 89/391/ETY ja työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä annettua neuvoston direktiiviä 98/24/EY.

4.6. Vaarallisten aineiden ja valmisteiden markkinoille saattamisen ja käytön rajoituksista annettua direktiiviä 76/769/EY on nyt muutettu monta kertaa, ja siitä on tullut vaikea soveltaa. Komission tulisi siksi pikaisesti uudistaa koko perusdirektiivi ja saattaa se ajan tasalle.

5. Yhdenmukaisuus PARCOM-päätöksen 95/1 kanssa

5.1. Eurooppalaiset kloorattujen parafiinien tuottajat ovat osallistuneet aktiivisesti lyhytketjuisten kloorattujen parafiinien riskinarviointiin ja hyväksyvät tulokset ajantasaisimmaksi ja tieteellisesti paikkansapitävimmäksi arvioksi näiden aineiden terveys- ja ympäristöriskeistä. Kahden eniten päästöjä aiheuttavan sovelluksen myynti on jo vähentynyt huomattavasti, ja käsillä olevan ehdotuksen toteutuessa se lakkaa kokonaan. Muissa sovelluksissa lyhytketjuiset klooratut parafiinit ovat polymeerimatriiseissa, jolloin niiden ympäristöpäästöt ovat lähes olemattomat. Ehdotetuilla toimilla saadaan hallintaan noin 98 prosenttia vesiympäristöön kohdistuvista päästöistä, ja muita sovelluksia koskevat lisäkiellot olisivat kohtuuttomia osoitettuihin riskeihin nähden.

5.2. Vuonna 1995 tehty PARCOM-päätös ei perustunut yhtä perusteelliseen lyhytketjuisten kloorattujen parafiinien sovellusten arviointiin, ja sitä tulisi pitää EU:n riskinarviointia väljempänä lähestymistapana riskien vähentämiseksi. Lisäksi se on sisämarkkinoiden este, koska kaikki EU:n jäsenvaltiot eivät ole hyväksyneet sitä.

5.3. Tuottajat hyväksyivät ehdotettuun kahdenteenkymmenenteen muutokseen sisältyvän tarkistusprosessin, mutta ne katsovat, että tarkistuksessa on oltava varovainen, sillä kun näiden aineiden kaikki välitön käyttö on kielletty, valvomattomat sovellukset aiheuttavat 100 prosenttia jäljelle jäävistä päästöistä, olkoonkin, että nämä ovat häviävän pieniä alkuperäisiin päästöihin verrattuna. Riskinarvioinnissa lasketut riskitekijät ovat edelleen päteviä, eikä lisärajoituksiin liene tarvetta.

Bryssel 29. marraskuuta 2000.

Talous- ja sosiaalikomitean

puheenjohtaja

Göke Frerichs

(1) EYVL L 84, 5.4.1993, s. 1.

(2) EYVL L 292, 13.11.1999, s. 42.

(3) Ks. liite: lyhytketjuisten kloorattujen parafiinien vuotuinen myynti EU:ssa yksilöitynä käyttösovelluksittain ja ilmaistuna tonneina.